VOORBEREIDING VIR DIE MONOLOOG
Monoloog! Net die woord gee jou 'n koue rilling want dis net jy op die verhoog met 'n mondvol woorde. Gaan jy sink soos 'n klip of gaan jou ster helder skyn?
Gebruik hierdie 5 wenke wanneer jy voorberei vir jou monoloog en tree as 'n wenner uit die stryd:
1.	Kies 'n monoloog waarvan jy rêrig hou:
As jy 'n monoloog moet doen vir 'n kompetisie, oudisie, klas projek, of wat ook al, en jy kan jou eie stuk kies, dan is dit fantasties. Dit is tot jou voordeel as jyself een kan kies en daarom is dit van groot belang dat jy 'n stuk kies waarvan jy rêrig baie hou. As jy hou van jou monoloog, sal jy sal gretig wees om daaraan te werk en dit in te oefen.
2.	Ontleed die monoloog:
'n Monoloog kan jou intimideer omdat dit 'n massa woorde op 'n bladsy is. Breek die teks in kleiner dele op. Dit sal jou ook help met memorisering en om werklik te verstaan waarom die karakter sekere goed sê en wat hy voel.
Lees deur die teks en breek dit op in gedeeltes wat op bymekaar hoort – 'n seksie of "'n pols".
Wanneer die karakter se gedagtegang/beweging/toon/aanslag verander, dan is dit 'n nuwe seksie of pols.
Vang die tema of gevoel van elke pols saam in twee woorde en skryf dit in die kantlyn. Deur die tema/gevoel in jou eie woorde vas te vang, verseker dat dit vir jou sin maak en dat jy dus verstaan waaroor jy praat. Elke tema/gevoel sal 'n hulpmiddel wees wanneer jy jou monoloog begin memoriseer.
Skryf of tik nou weer die monoloog, wat opgebreek is in polse, en gebruik dit wanneer jy begin met memorisering.
3.	Begin dadelik met memorisering:
Memorisering is net die oortjies van die seekoei, daarom is dit goed om die woorde sommer vinnig-vinnig onder die knie te kry... maar, maak seker dat jy die woorde reg leer. Om later verkeerd-aangeleerde woorde uit jou kop te kry, is moeiliker as wat mens dink. En om die regte woorde weer oor te leer, is net ekstra en onnodige werk.
Sodra jy die woorde onder die knie het, is jy vry om te fokus op die karakter en beweging en hoef jy nie te sukkel om woorde te onthou nie.
Daar is 'n verskeidenheid metodes om woorde te memoriseer – probeer dit hardop lees, jou stem op te neem en daarna te luister, dit uit te skryf of tik, dit te koppel aan visuele beelde in jou kop, jou eie kant notas te onthou, ens, ens. Eksperimenteer om die maklikste manier vir jouself te ontdek.
4.	Video jouself wanneer jy die monoloog opvoer en kyk daarna:
Deesdae kan elkeen homself video met 'n slimfoon of digitale kamera. Bestudeer die opname en maak notas – dis nie altyd maklik om na jouself te kyk nie, maar dit is 'n baie waardevolle leerproses. Jy sal dadelik kan sien wat jy goed doen en waarop jy moet verbeter. Kyk noukeurig na jou gesigsuitdrukkings en vra jouself af of dit toepaslik is. Is jy senuagtig en herhaal jy bewegings wat jou senuwees weggee soos om jou vingers deur jou hare te trek of jou klere met jou hande plat te stryk? Leun jy vorentoe of wieg jy? Kyk jy doelloos rond sonder om 'n fokuspunt te hê? Praat jy te vinnig, te sag of bulder jy die woorde te hard uit? Skryf alles neer en waarop jy wil verbeter. En doen dit dan weer en weer en weer!
5.	Fokus op jou karakter en blok alles anders uit:
Die belangrikste deel van jou voorbereiding is om 'n geloofwaardige, drie-dimensionele karakter te skep. Hou die altyd in gedagte wat die karakter dryf of wat sy begeerte is, asook wat sy einddoel is in die monoloog – dit hou jou gefokus. 'n Karakter sonder 'n einddoel of begeerte, is 'n vervelige karakter. Maar, moenie bewegings of uitdrukkings op die karakter af forseer nie – dit maak jou karakterisering slegs ongeloofwaardig.